বেশ কিছু দৃশ্য এখনও চোখের সামনে দেখছি যেন, ঘোরে থাকার উদাহরণ হিসেবে যেটাকে স্থাপনা করতেই পারি। একটি দৃশ্যে গিরিশ ঘোষের থিয়েটার দেখতে এসেছেন রামকৃষ্ণ, তাঁকে প্রণাম করতে যাচ্ছেন গিরিশ। তাঁর সামনে গিরিশ যখন সামান্য ঝুঁকে নমস্কার বললেন, রামকৃষ্ণ বললেন, নমস্কার। গিরিশ আবার একটু ঝুঁকে নমস্কার বললে রামকৃষ্ণ আর একটু ঝুঁকে, একই ভঙ্গিতে বললেন, নমস্কার। গিরিশ রামকৃষ্ণের সামনে শুয়ে পড়লেন, রামকৃষ্ণও একই অবস্থানে এলেন। মুখোমুখি হওয়ার পর গিরিশের চোখে এক অপার্থিব আলো জ্বলে উঠল, তিনি জিজ্ঞেস করলেন, ঠাকুর, সত্যি করে বলো তো, কে তুমি?